ชอร์ตเซลพลังงาน-แบงก์
นักลงทุนแห่ยืมหุ้นมากระหน่ำราคาทรุด ต่างชาติทิ้งหุ้นซื้อตราสารหนี้
19 พ.ค. 2555

นักลงทุนแห่ยืมหุ้นมากระหน่ำราคาทรุด ต่างชาติทิ้งหุ้นซื้อตราสารหนี้
หุ้นยังลงได้อีก นักลงทุนแห่ยืมหุ้นมาขายล่วงหน้า พุ่งเป้าพลังงาน-แบงก์ ต่างชาติขายทำกำไร ทุบราคาร่วงหนัก
ความเสี่ยงที่สูงขึ้นของประเทศกรีซและสเปนยังคงกดดันการลงทุนในตลาดหุ้นทั่วโลก และค่าเงินเอเชีย โดยตลาดหุ้นเกาหลีใต้ทรุดหนักที่สุด 3.40% ส่วนหุ้นไทยหลังจากหลุดไปต่ำกว่า 1,150 จุด ก็เด้งขึ้นมาปิดที่ระดับ 1,154.44 จุด ดิ่งลงไป 19.12 จุด หรือ 1.63% ด้วยมูลค่าการซื้อขายบางตา 28,637.53 ล้านบาท
นักลงทุนต่างชาติเริ่มกลับมาขายหุ้นไทยอีกครั้งมากถึง 3,406 ล้านบาท แต่หากหักรายการขายหุ้นบริษัท โรงพยาบาลบำรุงราษฎร์ (BH) ของต่างชาติมูลค่า 1,475 ล้านบาท คงเหลือขายหุ้นไทยสุทธิ 1,931 ล้านบาท นอกจากนี้ยังมีการขายสุทธิในตลาดอนุพันธ์มาหลายวัน แต่วันที่ 18 พ.ค. ต่างชาติมีแรงซื้อสุทธิในตลาดตราสารหนี้ 10,941 ล้านบาท
แนวโน้มตลาดหุ้นยังมีโอกาสปรับตัวลงต่อเนื่อง ทำให้นักลงทุนเห็นโอกาสในการทำกำไร จึงมีการยืมหุ้นมาขาย (ชอร์ตเซล) จำนวนมาก โดยในช่วงวันที่ 14-16 พ.ค. 2555 มีหุ้นที่ถูกชอร์ตเซลจำนวน 80 หุ้น มูลค่ารวม 4,213.81 ล้านบาท ซึ่งเป็นหุ้นในกลุ่มพลังงานเป็นส่วนใหญ่ ตามด้วยกลุ่มธนาคารพาณิชย์
มาร์เก็ตติง กล่าวว่า แนวโน้มตลาดหุ้นยังมีทิศทางขาลง แม้ในวันสุดสัปดาห์นี้จะมีการประชุมสุดยอดของกลุ่มชาติมหาอำนาจทางอุตสาหกรรมทั้ง 8 (จี8) ที่สหรัฐอเมริกาเพื่อหารือถึงทางออกจากวิกฤตการณ์ยุโรป แต่ปัญหานี้แก้ยากและต้องใช้เวลานาน นอกจากนั้นคงจะต้องรอผลการเลือกตั้งรัฐบาลกรีซในวันที่ 17 มิ.ย. 2555 ขณะที่สถาบันการเงินของกรีซ สเปน และอิตาลี ก็อ่อนแอลงเรื่อยๆ หลังถูกลดอันดับเครดิตและประชาชนแห่ถอนเงินฝากออกจากธนาคาร
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน กล่าวหัวข้อ “วิเคราะห์ปัจจัยเศรษฐกิจ การเมืองภายในต่อตลาดหุ้นครึ่งปีหลัง” ในการสัมมนาที่งานมันนี่ เอ็กซ์โป 2012 ว่า แนวโน้มในครึ่งปีหลังตลาดหุ้นไทยยังมีโอกาสปรับขึ้นได้ เพราะเชื่อว่าเม็ดเงินต่างชาติที่ไหลออกไปจะกลับมาในภูมิภาคเอเชียแน่นอน โดยเฉพาะในตลาดหุ้นจีน รวมถึงไทย อินโดนีเซีย และฟิลิปปินส์
“ดัชนีจะกลับไปทดสอบที่ระดับสูงสุดเดิมที่ 1,235-1,240 จุด ส่วนแนวรับอยู่ที่ 1,100 จุด” นายศุภกร กล่าว
ตอนนี้หุ้นปรับตัวลงมาก เป็นจังหวะที่ทยอยเก็บสะสมเข้าพอร์ตในระดับเดิม เช่น เดิมมีหุ้นในพอร์ต 40% แต่ได้ขายทำกำไรออกไป จึงควรเริ่มทยอยซื้อเข้าพอร์ต 20% จนกลับมาเท่าเดิม ส่วนที่เหลือทยอยซื้อกองทุนหุ้นระยะยาว (LTF) และแบ่งซื้อกองทุนรวมอสังหาริมทรัพย์ เพราะจะได้อัตราการจ่ายเงินปันผลเฉลี่ยมากกว่า 6.5%
ปัจจุบันประเทศไทยมีหลายปัจจัยที่สามารถสร้างความมั่นใจให้นักลงทุนต่างชาติกลับมาลงทุนได้ ไม่ว่าจะเป็นด้านเศรษฐกิจที่คาดว่าปีนี้จะเติบโตมากกว่า 4% จากการบริโภคภายในประเทศและการขับเคลื่อนเศรษฐกิจของภาคเอกชนกว่า 80-90% 
อย่างไรก็ตาม ความเสี่ยงมีอยู่เรื่องเดียวคือ การดำเนินการเรื่องนิรโทษกรรมที่ไม่ถูกจังหวะหรือมีการจัดการที่ไม่ดี อาจจะทำให้การเมืองไม่มีเสถียรภาพ 
ด้านตลาดหลักทรัพย์ กำหนดให้นักลงทุนที่จะสั่งซื้อหุ้นบริษัท ศรีวิชัยเวชวิวัฒน์ (VIH) ตั้งแต่วันที่ 21 พ.ค.-8 มิ.ย. 2555 จะต้องวางเงินสดทั้ง 100% ก่อน ทั้งนี้เป็นไปตามคาดการณ์หลังจากหุ้น VIH เข้ามาซื้อขายหุ้นในตลาดหลักทรัพย์วันแรกแล้วมีแรงไล่ซื้อหุ้นจนราคาดีดขึ้นสูงสุด 30% (ซิลลิง) และขึ้นไปสูงสุดถึง 5.10 บาท เทียบกับราคาจองที่ 1.25 บาท แต่หลังจากนั้นมีแรงทิ้งทำกำไรจนกดราคาปิดที่ 3.20 บาท